Япэ зэIущIэм щIалэгъуалэм щахоплъэ
Тыркум и Анталие щIыпIэм мы махуэхэм зыщызыгъасэ «Спартак-Налшыкым» япэ зэныбжьэгъугъэ зэIущIэр бэрэжьейм иригъэкIуэкIащ.
Болгарием и чемпионатым и лигэ нэхъыщхьэм щыджэгу «Монтана» командэм «Спартак-Налшыкым» и тренерхэм пэщIагъэувар ди щIалэгъуалэмрэ зыхагъэхьэну зыкIэлъыплъхэмрэщ. Ахэр 0:2-уэ къыхагъэщIащ, зэIущIэм и Iыхьэ къэс топ зырыз къыхудагъэкIри. Налшыкдэсхэм яхэтащ гъуащхьэтету Щоджэн Азэмэт, гъуащхьэхъумэхэу Беппаев Азэмэт (Зинович Дмитрий ихъуэжащ), Костин Сергей (Санкт-Петербург и «Динамо»-м кърашащ), Ридель Владимир (Белгород и «Салют»), Коломыц Юрий (Солигорск и «Шахтёр»), Джикия Георгий (Мэзкуу и «Локомотив-2»), гъуащхьэхъумэныкъуэхэу Киреев Игорь (Мэзкуу и «Торпедо»), Васильев Никитэ (Дон Iус Ростов и «Ростов»), Федоров Максим (Санкт-Петербург и «Динамо»), Къумыкъу Алим, Васильев Александр (Дон Iус Ростов и «Ростов»), Мэшыкъуэ Хьэчим, гъуащхьауэхэу Бажэ Амир (Пензэ и «Зенит»), Лепский Максим (Дон Iус Ростов и «Ростов»), Султонов Мухьэмэд (Мэзкуу и «Локомотив-2»).
КъищынэмыщIауэ, мыгъэрей зэхьэзэхуэр иухыхукIэ «Спартак-Налшыкым» «Краснодар»-м бэджэнду къыIихащ Урысей Федерацэм и щIалэгъуалэ командэ къыхэхам щы-джэгуу иджыблагъэ «Зэныбжьэгъугъэ-2014» кубокым къыщыхэжаныкIахэу Болэ Русланрэ Чхапелие Никэрэ. А гъуащхьауэ ныбжьыщIитIыр ди гупым сэбэп къызэрыхуэхъунум шэч хэлъкъым.
«Спартак-Налшыкым» и къулыкъущIэ гупым къахэхъуащ илъэс зыбжанэкIэ абы и щIыхьыр зыхъума Мэшыкъуэ Аслъэн. Ар командэм и унафэщIу ягъэуващ. Тренер нэхъыщхьэ Биджий Хьэсэнбий щIалэхэр зэIущIэхэм хуэгъэхьэзырынымкIэ къыдэIэпыкъунущ Мэзкуу и «Локомотив»-м къыщыдэджэгуахэу Дроздов Юрийрэ Гуренкэ Сергейрэ.
Хьэтау Ислъам.
